Diari Oficial de la Generalitat Valenciana


Sumari del DOGV 2283, del 07-06-1994 (1994/831655)

ACORD de 24 de maig de 1994, del Govern Valencià, pel qual s'aprova la inscripció del Consell Superior de Col.legis de Procuradors dels Tribunals de la Comunitat Valenciana en el Registre de Col.legis Professionals i de Consells Valencians de Col.legis Professionals de la Comunitat Valenciana.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   2283

Data del DOGV
:   07-06-1994

Secció del DOGV
:   ALTRES DISPOSICIONS

Número del document
:   1994/831655


Data del document
:   24-05-1994

Organisme emissor
:   Conselleria d'Administració Pública

Tipus de document
:   Acord

ACORD de 24 de maig de 1994, del Govern Valencià, pel qual s'aprova la inscripció del Consell Superior de Col·legis de Procuradors dels Tribunals de la Comunitat Valenciana en el Registre de Col·legis Professionals i de Consells Valencians de Col·legis Professionals de la Comunitat Valenciana. [94/3737]  
El Govern Valencià, en la reunió de 24 de maig de 1994, adoptà l'acord següent:  
Antecedents de fet  
1. El 2 de desembre de 1993 va ser registrat d'entrada a la Conselleria d'Administració Pública l'escrit del degà-president del Col·legi de Procuradors dels Tribunals de Valencia on sol·licitava, en nom del col·legi que presideix i en el dels degans dels col·legis de procuradors dels tribunals d'Alacant, Castelló i Elx, aprovar la constitució del Consell Superior de Col·legis de Procuradors dels Tribunals de la Comunitat Valenciana, i els seus estatuts.  
A la sol·licitud presentada s'adjuntava el projecte d'estatuts del Consell Superior de Col·legis de Procuradors dels Tribunals de la Comunitat Valenciana. Projecte aprovat per les juntes generals dels col·legis de procuradors dels tribunals d'Alacant, Castelló, Elx i València, tal com acrediten els certificats d'acord expedits pels secretaris dels esmentats col·legis adjuntats a la sol·licitud.  
2. El 13 de desembre de 1993, el secretari general de la Conselleria d'Administració Pública emet un informe favorable a la constitució del Consell Superior de Col·legis de Procuradors dels Tribunals de la Comunitat Valenciana i el projecte d'estatuts presentats.  
En aquest informe s'indica que el text del projecte d'estatuts i la seua aprovació per part dels col·legis de procuradors dels tribunals s'adapta al que disposa la normativa vigent.  
Fonaments de dret  
I. L'article 31.22 de l'Estatut d'Autonomia de la Comunitat Valenciana reconeix a la Generalitat Valenciana la competència exclusiva en matèria de col·legis professionals i exercici de les professions titulades, sense perjudici del que estableixen els articles 36 i 139 de la Constitució.  
II. El Govern Valencià és competent per a la inscripció registral dels consells valencians de col·legis professionals, d'acord amb el que estableix l'article 6 del Decret 123/1986, de 20 d'octubre, del Govern Valencià, de consells valencians de col·legis professionals.  
III. La inscripció registral que es pretén és procedent per reunir els requisits exigits pel Decret 17/1987, de 13 d'abril, del president de la Generalitat Valenciana, pel qual es regula el Registre de Col·legis Professionals i de Consells Valencians de Col·legis Professionals, i s'ha acreditat l'aprovació de la constitució del consell i el text dels estatuts proposats, per tots els col·legis de procuradors dels tribunals de la Comunitat Valenciana.  
Vistes les disposicions esmentades i les altres de pertinent i general aplicació, a proposta del conseller d'Administració Pública, el Govern Valencià  
ACORDA:  
Inscriure, en el Registre de Col·legis Professionals i de Consells Valencians de Col·legis Professionals de la Comunitat Valenciana el Consell Superior de Col·legis de Procuradors dels Tribunals de la Comunitat Valenciana, d'acord amb els estatuts transcrits en l'annex que s'hi adjunta.  
València, 24 de maig de 1994  
El conseller secretari del Govern Valencià,  
LUIS BERENGUER FUSTER  
 ANNEX  
Estatuts del Consell Superior de Col.legis de Procuradors dels Tribunals de la Comunitat Valenciana  
Article primer  
Es constitueix el Consell Superior de Col·legis de Procuradors dels Tribunals de la Comunitat Valenciana, integrat pels col·legis d'Alacant, Castelló, Elx i València, com a òrgan representatiu i executiu en matèries de la seua competència i amb les facultats que més avall s'indicaran.  
Article segon  
El consell és una corporació de dret públic i els seus acords, presos en la forma establerta en aquests estatuts, seran vinculants per als quatre col·legis que l'integren.  
Tindrà el seu domicili al Col·legi de Procuradors dels Tribunals de Valencia.  
Article tercer  
Seran funcions del consell:  
a) Representar els col·legis que l'integren en les seues relacions, consultes o serveis de col·laboració amb les diverses administracions públiques, quan aquelles tracten sobre matèries que els afecten a l'àmbit de comunitat autònoma.  
b) Mantenir una relació constant amb el Consell General dels Il·lustres Col·legis de Procuradors dels Tribunals d'Espanya.  
c) Coordinar la vida corporativa dels col·legis i representar la professió.  
d) Resoldre les qüestions que es plantegen entre els col·legis que integren aquest.  
e) Prestar col·laboració entre aquests en la interpretació de les normes professionals de caràcter general i vigilar el compliment de les esmentades normes.  
f) Informar sobre els projectes que el Govern Valencià prepare, relatius a la professió.  
g) Crear i organitzar institucions, serveis i activitats d'interès per a la professió.  
h) Confeccionar i aprovar el seu pressupost i establir la participació equitativa dels col·legis en les despeses.  
Article quart  
El consell estarà compost per nou membres:  
- Els degans dels quatre col·legis integrats.  
- Quatre vocals, un per cada col·legi, elegits per les corresponents juntes de govern, en la forma que s'establirà.  
- Un vocal secretari, que serà el del col·legi el degà del qual tinga la presidència del consell, amb veu però sense vot.  
Article cinquè  
El consell tindrà els següents càrrecs: un president, un vicepresident, tresorer i secretari.  
Els càrrecs de president i vicepresident només podran correspondre als degans. La seua elecció es farà per votació directa i secreta dels membres del consell, a raó d'un vot per cadascun d'aquests.  
En cas d'empat es repetirà la votació entre els candidats que hagen obtingut igual nombre de vots, i si continua l'empat correspondrà el càrrec al candidat que tinga més antiguitat en el seu col·legi.   
Els càrrecs seran exercits per períodes de quatre anys.  
Article sisè  
Els vocals seran elegits per les corresponents juntes de govern, en la sessió convocada amb aquest fi, i per votació nominal i secreta entre els que hagen presentat la seua candidatura per escrit fins a les vint-i-quatre hores abans de la reunió de la junta, i serà elegit el candidat que obtinga major nombre de vots, i, en cas d'empat, el de major antiguitat en el col·legi. La durada del mandat serà de quatre anys.  
En el cas que durant aquest període un membre cesse en la junta de govern del seu col·legi, per haver complert el període per al qual va ser elegit, cessarà també com a membre del consell; en aquest cas, el col·legi corresponent elegirà un altre vocal, que tindrà el càrrec durant el temps que faltava al primer fins a complir el període per al qual va ser elegit.  
Article setè  
El consell es reunirà amb caràcter ordinari cada sis mesos, en el lloc que prèviament s'assenyale i amb caràcter extraordinari quan calga a instància de qualsevol dels col·legis. Els acords es prendran per majoria simple de vots.  
Article vuitè  
Correspon al president:  
1. Tenir la representació del consell en totes les relacions amb les diverses administracions públiques o organismes, i davant el Consell General dels Il·lustres Col·legis de Procuradors dels Tribunals d'Espanya.  
2. Convocar i presidir les sessions tant ordinàries com extraordinàries del consell.  
3. Autoritzar amb la seua firma tots els documents que calguen en representació del consell, i també les actes de les reunions, els pagaments i els certificats.  
4. Executar els acords adoptats pel consell.  
5. Qualsevol altre que li corresponga per raó del seu càrrec.  
6. Delegar qualsevol membre del consell.  
Article novè  
Correspondrà al vicepresident:  
Substituir el president en els casos d'absència, malaltia o vacant, amb les mateixes facultats que corresponen a la presidència.  
Article deu  
Correspondrà al secretari:  
1. Redactar i firmar les convocatòries per a les reunions del consell, i també les seues actes.  
2. Autoritzar, amb la seua firma i el vist-i-plau del president, els certificats i els documents que s'emeten.  
3. Informar el president i el consell de totes les qüestions d'interès.  
4. Qualsevol altres que puguen correpondre-li per raó de la seua funció.  
Article onze  
El tresorer tindrà les següents funcions:  
1. Recaptar i custodiar els fons del consell.  
2. Fer efectius els pagaments dels lliuraments expedits per secretaria, amb el vist-i-plau del president.  
3. Confeccionar el pressupost anual i els comptes de l'exercici econòmic.  
4. Portar els llibres d'ingressos i de despeses.  
Article dotze  
Els recursos econòmics estaran constituïts per les aportacions dels col·legis, que ho seran en proporció al nombre de col·legiats inscrits el 31 de desembre de l'any anterior i en la quantia que establesca el consell.